Justitsminister Nick Hækkerup (S) må på banen og redegøre for den viden, politiet har om de otte eksplosioner, der har været i København det sidste halve år.

Sådan lyder det fra retsordførerne for SF og Dansk Folkeparti.

- Det er en stærkt bekymrende tendens, at vi ser de her eksplosioner i Danmark. Det er jo et helt nyt fænomen, siger Karina Lorentzen, retsordfører for SF.

Den seneste eksplosion skete tirsdag aften ved Skattestyrelsen, hvor en sprængladning eksploderede og efterlod indgangspartiet til bygningen med store skader, og politiet efterforsker episoden som et angreb.

Det her er jo dødsensfarligt og dødsensalvorligt. Karina Lorentzen, retsordfører for SF

En enkelt person blev ifølge politiet ramt af fragmenter fra eksplosionen og søgte selv hjælp på en skadestue.

Læs også : OVERBLIK Her er de otte eksplosioner, der har ramt hovedstaden siden februar

Forud for angrebet har en række andre eksplosioner fundet sted, og i en række af dem er der ifølge DR Nyheders oplysninger blevet brugt dynamitlignende sprængstof, som eksperter betegner som 'et sprængstof, der mener det alvorligt'.

Tavshed under efterforskningen

Politiet har været meget fåmælt af hensyn til efterforskningen af eksplosionerne, som alle er uopklarede og bliver efterforsket af en specialnedsat gruppe. Justitsminister Nick Hækkerup (S) ligger på samme tavse linje.

- Eksplosionerne er under intensiv efterforskning, og jeg har derfor ingen kommentarer på nuværende tidspunkt til den konkrete efterforskning, udtaler han i en pressemeddelelse fra i går.

Vi må også bede om at få at vide, om der er stjålet sprængstof af den her karakter et sted i Danmark Retsordfører Peter Skaarup (DF)

Men sagens alvor taget i betragtning er der behov for svar, mener retsordførerne.

- Selvom efterforskningen stadig pågår, så må politiet have en teori om, hvad det her kan skyldes, eller hvem der kan stå bag det her, siger Karina Lorentzen.

- Derfor vil jeg bede justitsministeren om at redegøre for den viden, vi har om det her på nuværende tidspunkt. Selvfølgelig med respekt for den efterforskning, som stadig er i gang.

Samme toner lyder fra Peter Skaarup, der er retsordfører for Dansk Folkeparti:

- Man kan ikke udelukke, at vi skal have ministeren i samråd. Men lige nu tror jeg, at det er godt med en redegørelse fra justitsministeriet for at få klarlagt, hvad der er op og ned.